Mabuza gepols oor vlug op Gupta-stralerDavid Mabuza. (Foto: ANA) Adj.pres. David Mabuza het Woensdag aan LP’s gesê hy is geensins die Gupta-broers of Duduzane Zuma gunste verskuldig nadat hulle hom ŉ “saamrygeleentheid” na ŉ hospitaal aan boord hul private straler gegee het nie. Mabuza is tydens sy maandelikse vraag-en-antwoord-sessie in die nasionale vergadering gepols oor sy reis per private straler na Moskou in Rusland nadat hy siek geword het. Mabuza het in 2016 in die Guptas se private straler gevlieg om mediese behandeling te ontvang ná bewerings dat hy vergiftig is. Sy woordvoerder het destyds beweer hy was te siek om van ŉ vlug van die nasionale lugredery gebruik te maak en het daarom die private straler as uitweg gekies. Een van die Gupta-broers, Ajay, is tans ŉ voortvlugtende nadat ŉ lasbrief in verband met korrupsie vir sy inhegtenisneming uitgereik is. “Wees gerus, al is ek na die hospitaal geneem, beteken dit nie dat die Guptas – as hulle iets verkeerds gedoen het – nie aan die pen sal ry nie. As hulle iets verkeerds gedoen het, sal hulle [vervolg word],” het hy gesê. “As jy op ŉ ongelukstoneel afkom, sien mense is in die motor vasgekeer en jy ry bloot daar verby, is dit jou plig as landsburger om daardie mense te help en hospitaal toe te neem. Hierdie mense skuld jou niks omdat jy hulle hospitaal toe neem nie. Jy help hulle net as landsburger.” Daar word wyd geglo dat die Guptas, vriende van oudpres. Jacob Zuma en sakevennote van sy seun, Duduzane, die kern is van die bewerings rakende staatskaping. Hul beweerde betrokkenheid verwys na kontrakte van miljarde rande wat die familie van die staat bekom het, glo weens hul noue bande met die voormalige president.